 Esteri 7: IBhayibheliAmabhayibheliAmavesiIsahluko:1 2 3 4 5 6 7 8 9 10Hear Chapter 7 Audio Yafika-ke inkosi noHamani edilini lika-Esteri inkosikazi.2 Inkosi yabuye yathi ku-Esteri ngosuku lwesibili lwedili lewayini: Isicelo sakho siyini, nkosikazi Esteri, na? Uyakusenzelwa. Yini oyifunayo na? Kuyakwenziwa kuze kube nenxenye yombuso.3 Wayesephendula u-Esteri inkosikazi, ethi: Uma ngifumene umusa emehlweni akho, nkosi, noma kukuhle enkosini, mangiphiwe ukuphila kwami ngesicelo sami nokwesizwe sakithi ngokufuna kwami,4 ngokuba kuthengisiwe ngathi, mina nesizwe sakithi, ukuba sichithwe, sibulawe, sibhubhe. Uma bekuthengisiwe ngathi sibe yizigqila nezigqilakazi kuphela, ngabe ngithulile, ngokuba usizi lwethu alwanele ukuba sisinde inkosi.5 Yayisisho inkosi u-Ahashiveroshi, ithi ku-Esteri inkosikazi: Ngubani lo, uphi yena onesibindi sokwenza lokho na?6 U-Esteri wathi: Ngumuntu omelene nathi, oyisitha, uHamani lo omubi. UHamani wayeseshaywa luvalo phambi kwenkosi nenkosikazi.7 Yayisisukuma inkosi ngolaka lwayo edilini lewayini, yaya ensimini yendlu yenkosi; uHamani wasukuma ukunxusa u-Esteri inkosikazi ngokuphila kwakhe, ngokuba wabona ukuthi usenqunyelwe okubi yinkosi.8 Inkosi isibuya ensimini yendlu yenkosi, ingene endlini yedili lewayini, uHamani wayesewele embhedeni u-Esteri ayekuwo. Yayisithi inkosi: Uyakuyiphoqa inkosikazi phambi kwami lapha endlini na? Lapho liphuma leli zwi emlonyeni wenkosi, bamboza ubuso bukaHamani.9 Wayesethi uHaribona, enye yezinduna ezaziphambi kwenkosi: Bheka, umuthi okuphakama kwawo kuyizingalo ezingamashumi ayisihlanu, uHamani ayewenzele uMoridekayi owakhuluma kahle ngenkosi, umi endlini kaHamani. Inkosi yathi: Mphanyekeni kuwo.10 Base bemphanyeka-ke uHamani emthini ayewulungisele uMoridekayi. Yayisibohla intukuthelo yenkosi. 